
ΔΕΛΤΙΟ ΤΥΠΟΥ
Τα test διάγνωσης του στρεπτόκοκκου αποτελούν αυστηρά  ιατρική, εργαστηριακή πράξη


Μετά από την διαμάχη που ξέσπασε μεταξύ υγειονομικών σχετικά με τα test διάγνωσης του στρεπτόκοκκου,  ο Ιατρικός Σύλλογος Λάρισας  ξεκαθαρίζει προς κάθε κατεύθυνση πως, σύμφωνα με την κείμενη Ιατρική Νομοθεσία και τον Κώδικα Ιατρικής Δεοντολογίας, η διάγνωση του βακτηριδίου στρεπτόκοκκος ομάδας  Α, είτε με strep-test είτε με καλλιέργεια φαρυγγικού εκκρίματος και αντιβιόγραμμα, αποτελεί αυστηρά ιατρική εργαστηριακή πράξη, το αποτέλεσμα της οποίας (θετικό ή αρνητικό) καταχωρείται στο αρχείο του ιατρείου, χορηγείται με εμφανή  λογότυπο εγγράφως, ενυπογράφως και με σφραγίδα στον ασθενή από τον εκτελέσαντα, ο οποίος φέρει επιστημονικά και νομικά ακεραία την ιατρική  ευθύνη σε περίπτωση σφάλματος.
Για το λόγο αυτό καλούμε τους συμπολίτες μας να μην προβαίνουν σε τεστ αυτοδιάγνωσης εκτός εργαστηρίου, καθόσον αυτό εγκυμονεί κινδύνους για την πορεία του ασθενούς, ιδιαίτερα των παιδιών.

